Marqarita Farneze (Mantuya şahzadəsi)

Marqarita Farneze (; ) — Parma hersoqu Alessandro Farnezenin yeganə qızı, Mantuya şahzadəsi.

7 noyabr 1567-ci ildə Parmada dünyaya gəldi. Atası Parma hersoqu Alessandro Farneze, anası isə Portuqaliya kralı I Manuilin nəvəsi Mariyadır. 11 yanvar 1568-ci ildə vəftiz edildi. 10 yaşında ikən anası vəfat etdi və vəsiyyətinə əsasən, övladları qaynanası Avstriyalı Marqaritanın himayəsinə verildi. Uşaqlıq illəri boyunca nənəsiylə birlikdə İtaliyanın fərqli şəhərlərinə, eləcə də Habsburq Niderlandiyasına tez-tez səyahət etdi. Bu səbəblə, yaxşı təhsil ala bilmədi.

Uzun illərdir Qonzaqa ailəsiylə davam edən düşmənçiliyi sona çatdırmaq üçün atasının əmisi kardinal Alessandro Farnesinin tövsiyəsilə, Mantuya hersoqunun yeganə oğlu və varisi Vinçenzo Qonzaqa ilə evlənməsinə qərar verildi. 17 fevral 1581-ci ildə Piaçensaya gətirildi və cütlüyün toy mərasimi 2 mart 1581-ci ildə Parmada baş tutdu. Ancaq bəy namizədinin cinsi zəifliyi səbəbilə cütlüyün nigahı tamamlanmamışdı. Qaynatası Quqlielmo Qonzaqanın təkidiylə, cərrahiyyə əməliyyatı olması müzakirə edilsə də, babası Ottavio Farneze buna qarşı çıxdı və 1582-ci ilin iyununda Mantuyadan Parmaya geri gətirildi. Beləcə, Qonzaqa və Farneze ailələri arasındakı münasibət yenidən pisləşdi. Dövrün Roma papası XIII Qriqoriyə müraciət edildi və verilən qərara əsasən, Marqarita Farneze 26 may 1583-cü ildə Milandakı Benediktin kilsələrindən birinə rahibə olaraq alındı və bütün dünyəvi zövqlərdən özünü məhrum edərək rahibə Maura Luseniya adını aldı. Bununla da, Roma papasının qərarıyla, cütlük 9 oktyabr 1583-cü ildə rəsmi olaraq boşandı.

13 aprel 1643-cü ildə 75 yaşında vəfat etdi.

 Mənbə 

 Ədəbiyyat 





 İstinadlar